
fCI ’TIEN LAMPHRANG 

Ine i jingthoh ba tang khyndiat ha 
ine i kot iba rit, i long shisha iba tang 
khyndiat kyntien hynrei i long iba lah 
ban kit ban bah ia ka longbriew- 
manbriew, namar lada ki briew ki lah 
ban bud bad ban leh tang kat i jing- 
hikai jong ine i kot barit, ka la biang 
ia ki ban poi sha ka lynti jong ka jing- 
imsuk-imsain ha kane ka pyrthei. 

La thoh ia ine i kot kum ka jing- 
pynkynmaw ba ki briew ki dei ban leh 
ia ka kam kaba dei kaba long kat kum 
ka jingsngewthuh jong ki hi, namar ba 
bun ki briew ki la leh bym suitniew bad 
iaid lait na ka lynti kaba dei bad kumta 
kim lah shem bha shem miat satia. 

KA LYNTI IAID BAD KA KAM 
BADEI JONG KA JINGIM JONG 
KA JINGLONGBRIEW. 


KA JINGSNGEWTHUH JONG KA 

jinglongbriew. 

Ha ka lynti jong ka jinglongbriew, 
ia ki briew la hikai bad la pynsngewthuh 
ba ki dei ban iaid ha ka lynti kaba dei. 
Kata ka lynti kaba dei ka long ba ki dei 
ban trei hok ia^la ka kam, ba ki dei ban 
nym pynmongla ka mynsiem jong kiwei 
pat ki parabriew, ba ki dei ban leh bha 
ia la ki parabriew bad kiwei kiwei ki 
kam ba la hikai bad la pynsngewthuh ia 
ki ba kano kano ka kam kaba sniew 
kata ka long ka kam kaba kirn bit ban 
leh bad kano kano pat ka kam kaba 
bha kata ka long ka kam kaba ki dei 
ban leh. 

Kane ka jingsngewthuh jong ka 
jinglongbriew ka la long janai haduh 
katta katta bad kumta ka la shu long 
saloiasar ba baroh ki briew ha ka pyrthei 

ki la long kiba sngewthuh lypa ba kano 
kano ka kam kaba ki leh, ba ka long 
kaba bha ne kaba sniew. Ki briew kat 
kum ka jingsngewthuh jong ka jing- 
longbriew jong ki, ki sngewthuh biang 
biang haba ki leh ia kano kano ka kam, 
kata haba ki leh ia ka kam kaba sniew 
ne ka kam kaba bha. Kat kum ka ain 
jong ka jinglongbriew la khang ia ki ba 
kim bit bad kim dei ban leh ia ka kam 
kaba sniew hynrei ba ki dei ban leh tang 
ia ka kam kaba bha, hynrei kat kum ka 
ain pyrthei ka jinglongbha bad ka jing- 
longsniew ka don lang ha ki briew ba kin 
pyndonkam ia ka kat kum ka jingsngew- 
bit bad jingsngewthuh jong ki. 

Kumba la hikai bad la pynsngew- 
thuh ia ki briew ba kat kum ka jinglong 
briew jong ki ba ka kamrara jongki kum 
ki briew ka long kaba ki dei ban leh ia 
ka kam kaba hok kaba shisha bad 
kaba bha bad ba kin nym leh ia ka kam 
kaba sniew, kumta haba ki leh ia kano 
kano ka kam lada kaba bha ne kaba 
sniew wat lada ym don ba tip mano 
mano ruh ia kata ka jingleh jong ki, 
hynrei ka jingtiplem jong ki ka sngew- 
thuh bad ka shai ha ki tyngkrein ba ki la 

leh ka kam kaba bha lane ba ki la leh ka 
kam kaba sniew. 

Kat kum ka jingsngewthuh bad ka 
jinghikai jong ka jinglongbriew ka long 
ba haba ki briew ki leh ia ka kam kaba 
bha kin shem bha bad haba ki leh ia ka 
kam kaba sniew kin shem sniew, bad 
kumta ruh kane ka jingsngewthuh ka la 
shongtynrai ha man la uwei pa uwei u 
briew ne ka briew ba ka jinglong babha 
ka long kaba kordor bad kaba dei bad 
ka jinglong ba sniew pat ka long kaba 
pohdor bad ka bym dei na ka bynta ka 
jingim jong ka jinglongbriew. 

Kane ka jinglong babha ba ka long 
kaba kordor bad kaba dei na ka bynta 
jong ka jinglongbriew ka long kaba 
shisha kaba ngim lah ban len namar ngi 
iohi ba ki briew kiba bha ba hok bad ba 
shisha kham bun na ki ki long kiba ju 
shembha-shemmiat. 


KA KAMRAM JONG KA JINGLONGBRIEW 
KA LONG BAN TREI HOK IA LA KA KAM. 

Ka kamram jong ka jinglongbriew 
ha ka pyrthei ka long ba ki briew ki dei 

ban long kiba trei hok ia la ka kam, ba ki 
dei ban iaid ha ka lynti kaba dei kaba hok 
bad kaba shisha kaba long kat kum ka 
jingsngewthuh jong ka jinglongbriew 
ba shisha jong ki, khnang ba ka jing- 
longbriew shimet jong ki kan poi sha ka 
kyrdan ka babha bad ba don burom bad 
ba ka ieing ka sem bad ka jaitbynriew 
jong ki rah kan kiew sha ka kyrdan 
ba donnam bad ba donburom Kano 
kano ka jaitbynriew ha ka pyrthei kaba 
ki paidbah ba bun ki long kiba trei mi- 
not, kiba trei bha bad kiba trei hok ia la 
ka kam bad kiba iaid ha ka lynti kaba 
beit kaba hok bad kaba shisha, kata ka 
jaitbynriew barabor ka long kaba riew- 
spah-rievvphew kaba suk-basain bad 
kaba donnam-donburom. 

Ka jingtrei hok ia la ka kam ka 
long ba haba ki briew ki longki nongtrei 
bylla sngi, haba ki leit bylla ha kiwei 
pat ki t>riew ki dei ban sngewthuh ba 
ki leit bylla ban trei ia kata ka kam 
khnang ba kin ioh la ka bainong ba kin 
ioh ban thied ia la ka jingbam-jingdih 
ne kano kano ka jingdonkam jong ki. 
Haba ki shim ia ka bainong ruh ki dei 
ban sngewthuh ba ki shim ia kata ka 
bainong da ka jingsngewthuh ba ki la 

trei hok ia la ka kam kat kum kata ka 
bainong kaba ki la ioh, kaba long kat 
kum ka jingiakut jong ki. Haba ki trei 
ia kata ka kam ki dei ban sngewthuh 
ba ka dei ka kamram jong ki ban trei, 
ym da donkam ba ki troi nongaibylla 
kin da ap peit ba ki trei ne kim trei ia 
kata ka kam jong ki, hynrei ba ki dei ban 
trei ia la ka kam kat kum ka jingsngew- 
thuh bad ka jingtiplem jong ki kum ki 
briew ba trei hok ia la ka kam. Kane 
ka iingtrei hok jongki ia la ka kam, ka 
pynsngewhun ia ka mynsiem jongki kum 
ki briew ba shisha bad ka pynsngewhun 
ruh ia kita ki briew kiba ai jingtrei ia ki 
ba ki long ki briew kiba trei hok ia la ka 
kam. 

Kane ka jingsngewsuk mynsiem jong 
ki ba ki la trei hok ia la ka kam bad 
ka jingsngewtynnat bad jingsngewbha 
jong kita ki briew kiba ai kam ia ki, 
bunsien ka ju wallam ka jjngkyrkhu 
halor jong kita ki briew ba kin lait na 
ka kam bylla sngi bad ba kin kiew sha 
kawei pat ka kyrdan jong ka kam ba 
kham suk bad kham don burom. Kane 
ka long kaba shisha kaba ngim lah ban 
len namar kano kano kaba Jci briew ki 
leh, bunsien ki ju ioh la ka jong ka bai- 

nong. Kane ka long ka ain bashisba 
jong ka jinglongbriew ha ka pyrthei 
kaba pynksan ia ka jinglongbriew ha 
kaba paw bad kaba rieh. Ka jingbha 
bad ka jingkordor kaba mih na ka 
jingtrei hok jong ki nongtrei ka long ba 
kita kiba ai jingtrei ki ioh jingmyntoi 
bad iohnong na kata ka jingtrei kam 
jong ki bad kumta ka kam jong ki ka 
nangroi bad nangheh ba ki dei ban 
buh kham bun ki nongtrei katba ka por 
ka nangiaid. Kane ka pynlong ban 
pynioh jingtrei kham bun ia ki briew 
kiba duk kiba suk ba kin nym shong- 
sngi bad ba kin ioh la ka jingtrei 
jingktah, ba kin ioh la ka bam ka dih 
ha kata ka jingimduk-imsuk jong ki. 

Ka jingtrei bym hok ia la ka kam ka 
long ba ki briew ki long ki bym don ka 
jingleh hok bad ka jingpyrkhat kat kum 
ka jinglongbriew jong ki, kiba trei arsap 
bad kiba .trei bym hok ia la ka jong ka 
kamram kaba ki dei ban trei. kata ka 
long haba ki leit trei bylla ki trei tang 
haba iohi ki trai nongai bylla hynrei ki 
shong bad ki thiah haba kim iohi ma ki, 
ka jingleit bylla jong ki kam long satia 
ba kin leit trei ban ioh bainong kat kum 
]£a kam kaba ki la trei hynrei ka long ka 

jingleit bylla thok tang ban ioh pisa, 
hynrei ym ban trei kat kum ka bainong 
kaba ki ioh. Kane ka jingleh bad ka 
jingpyrkhat alhia jong ki ba ki sngew 
kumba ki la iohnong namar ba ki la ioh 
pisa khlem da trei ka long ka bym dei 
namar kane ka jingleh jong ki kan pyn- 
long ia ki ki nongbylla sngi ba kyrduh 
bad kordit baroh shirtajong ki, namar 
kum ia kita ki jait briew yn nym don ba 
khot bylla ia ki, ki da ioh bylla eh ruh ka 
long tang shisngi bad arsngi shitaiew, 
tang ba kin bam ruh kin nym dap, kumta 
kan long ka jingim ba kyrduh ba 
shitom bad ba kordit ka ban wallam 
shibun ki jingsniew haler jong ki. Kawei 
pat haba ki briew ki leh ia kano kano ka 
kam ka bvm dei bad kaba long palat 
kaba kirn iah shuh ban pynksan ia lade 
da lade hi, ka jingbishar jong ka jing- 
tiplem jong ka jinglongbriew jong ki 
kumba la ong kan pynrem ia ki ba kin 
nym lahban shem bha, namar kat kum 
ka jinglongbriew ka long ba haba lehbha 
shem bha bad haba leh sniew shem 
sniew. 

KA KAMRAM KI NONGAI KAM BA KI 
DU BAN LEH IA KA KAM KABA DEI. 

Ki briew kiba ai bylla ai sngi bad 
ai jingtrei ai jingktah ia kiwei pat ki 
briew, ngi sngewthuh ba ki long kiba 
kham don kham em lane kiba riewspah 
riewphew. Kine ki briew ki dei ban 
long kiba nang ban pyniaid ia ki 
nongtrei jong ki, ki dei ban long kiba 
sngewthuh, kiba sbun bad kiba kylluid 
mynsiem. Ia ki nongtrei jong ki kiba 
trei hok ia la ka kam ym tang ka 
bainong ia ki ba kin ai hynrei ba kin 
pyni bad pynsngewthuh iakita ki nong- 
trei jong ki ia ka jingsngewhun jong ki 
ia ka kam jcng ki ba ki trei, ryngkatka 
ktien ban pynsngewthuh ia ki ba ki 
dei ban long ki briew kiba trei hok la 
ka kam khnang ba kin ichja iohdohkha 
bad longbha longmiat hadien habud, 
ym tang ka ktien ba kin pyni, hynrei 
ba kin ialeh katba lah ban iarap kum 
ia kita ki briew kiba la don lypa ka 
jinglonghok jong ka jinglongbriew jong 
ki kaba long ka dak ba kin poi sha ka 
kyrdan kaba don burom. Ia ki briew 
kiba trei arsap bad trei bym hok ia la 
ka kam wat ju aili ia ki, pyni pyn- 
sngewthuh ia ki ba ki dei ban trei hok ia 

la ka jong ka kamram khnang ba kita 
kiba ai kam kin nym duhnong bad ba 
ki hi ruh kin poi sha ka lynti kaba bha. 

Haka jinglongbriew don shibun ki 
briew kiba bha jinglong kiba lah ban 
kylla bad sngewthuh ia ka jingbakla 
haba pyni bad pynsngewlhuh ia ki bad 
kumta ruh ki lah ban kylla na ka jing- 
long kaba sniew sha ka jinglong kaba 
bha, naniar ba ki briew ki Jong kiba 
bha jinglong hynrei ka jingleh jong 
ki ka sbu long ba ki shu bud ia ka ru- 
kom trei jong kiwei pat ki briew 
kiba sniew jinglong bad kumta ki shu 
mlien noh ban trei lane ban leh ia kaei 
kaei kumba kita ki briew kiba sniew 
jinglong ki trei bad ki leh. 

Ia ki briew kiba sniew bad arsap 
jinglong kiba long naduh ka tynrai jong 
ka mynsiem jong ki, ia kum kita ki 
jaitbriew ka long kaba eh shibun ban 
pynkylla bha ia ki, haba ia dei kam 
bad ki lada shem ba ki leh ia ka kam 
bym dei lada leh tyngeh ia ki kin thaw 
lad ban pynsniew arshah ia ka kam, 
ka mynsiem sniew ka shongrben ha ki, 
bad kumta ka jingpyrkhat ha ki kam ju 
don ba kin poi sha kaba bha , ne kaba 

sniew, kum ia kita ki jaidbriew dei 
ban kiar shisyndon ban nym iadei kam 
lane ban nym ai kam ia ki lada lah, 
namar ka jingiadei kam bad ka jingai 
kam ia ki kanlong ka jingtroinbad 
jingduh ia ki nongai kam bad nalor kata 
pat ka long ka jingaili ia ka jingsniew 
kaba long ba ka jinglongbriew ka dei 
ban ialeh ban pynduh ia ka. 


KA JINGLONG JANAI BAD TREI HOK IA 
LA KA KAM. 

Kano kano ka kam kaba u briew u 
trei, u dei ban long u ba trei hok trei 
beit bad trei kat kum ka kam ba u dei 
ban trei. Lada ka long ka kam la ka 
jong, ba u dei ban trei ia kata ka kam 
kat haduh ba kan da biang kat kum ka 
dur ka jong ka, kaba ha ka jingsngew 
bad ka jingiohi jong u ba kata ka jingtrei 
jong u ka la long janai kat kumba 
u la mut ban trei, kata ka long ba 
haba u ker ia ka kper, kat kum ka 
jingmut bad ka bor jong u kaba u lah, 
lada ka long ba u ker da ki diengrit 
diengria namar ka jingbymdonbor jong 

u bad kumta ruh ba kata ka jingtrei 
barit bym donbor jong u ka dei ban 
long kaba janai kat kum ka jing- 
sngew bad jingmut jong u bad kaba 
long ba kiwei pat ki briew kiba iohi ia 
kata ka jingker jong u ba wat lada ka 
long ka jingker bym lah bor jong u kiba 
long tang da ki diengrit diengria ba 
kin itynnad bad ihun ia kata ka jing- 
trei barit ba lah ban iada ia ki 
jingthung jingtep jong u. 


Ka mynsiem trei minot bad trei 
janai jong u kan wallam ka jingkyrkhu 
ia u, namar u briew uba don kane ka 
jinglong ka long ba an nym sngewhun 
hapoh ka mynsiem jong u, ba wat la u 
la ker minot da kita ki diengrit hynrei 
u iohi ba donkam ban ker da ki dieng 
kiba bha bad ba skhem khnang ba ka 
kper jong u kan itynnad bad ba ki blang 
ki masi kin nym lah shuh ban rung 
ban pynduh ia ki jingthung jingtep jong 
u. Haba u don kata ka jingmut, 
u trei minot u shah shitom haduh ba un 
da ioh ia kata kaba u kwah. Haba u 
la ioh ia kata kaba u kwah ka kper 
jong u ka la skhem ym don ba lah shuh 
ban pynjot mano mano ruh. 

Kumba u long u briew uba trei 
minot bad trei janai ia la ka kam kumta 
ruh u long janai bad sumar ia la ki 
jingthung jingtep ba kin long bad seisoh 
bha. Haba ki long bad seisoh u la 
ioh jingmyntoi na kata ka jingtrei 
minot bad trei janai jong u. Ka myn* 
siem trei minot bad trei janai jong u kan 
nym shongthait noh tang kat kata kabau 
la ioh hynrei ka nang im sngi ba un 
dangtrei minot bad pynjanai shuh 
ialade kumta ter ter haduh ba un da 
long u briew uba ioh ba kot uba im 
suk im donburom, namar baroh kaba 
u trei ka bun da ka jingseisoh bad 
ka jingiohnong. Kane barabor ka 
long ka jingkyrkhu ia u briew u ba 
trei hok, trei beit bad trei janai ia ia ka 
jong ka kamram kaba long kat kum 
ka jinglongbriew ba shisha jong u. 

U briew u bym trei hok trei beit 
bad trei janai ia la ka kam kat kum ka 
kamram jong ka jinglongbriew jong u, 
un nym lah long briew bad ioh jing- 
kyrkhu lano lano ruh. Kane ka jing- 
trei tang dep jong u kan pynlong ruh ia 
u ba un im tang dep ha kane ka 
pyrthei, namar ka jinghikai, ka jingpyn- 
sngewthuh bad ka jingshisha jong ka 

jinglongbriew ka long ba u dei ban trei 
hok, trei beit bad trei janai ia la ka jong 
ka kamram lada um leh kumta kata ka 
mut ba un nymlah longbriew lano lano 
ruh. Kane ka long kaba shisha ba u 
briew u tym trei hok trei beit bad 
bym trei janai hynrei uba shu trei tang 
dep, un nym lah ban long briew lano 
lano ruh, namar baroh ka jingtrei kaba 
u trei namar ba u trei tang dep baroh ruh 
kan wallam tang ka jingduh suda ia u. 
Lada u rep kper u puh u dain ia ka 
khyndew, u thung ia ki jingthung jingtep 
khlem da leh janai ban shain ni ia ka 
khyndew bad khlem da pynkhuid ia u 
niut u nier bad khlem da trei bha kat 
kumba dei ban trei na ka bynta ka 
jingbha jingmer jong ki jingthung 
jingtep, uta u jingthung un mih ia kaba 
mih kumba la bret ia u ' symbai ha ka 
khyndew hynrei un nym lah ban bha 
bad ban seisoh katba uta u briew uba 
Ja thung u lah ban iohnong na kata 
ka jingtrei jong u. Haba thung jing- 
thung donkam ruh ban da ker bha 
ker janai lada ka jaka kaba dei ban 
ker kat haduh ba kin nym lait shuh 
ban rung ki masi ki blang ki sniang ki 
syiar ne kino kino ki ban wan pynjot 
ia ki jingthung jingtep, hynrei kumba n 

long u briew uba trei tang dep u ker 
ruh tang dep bad kumta ka blang ka 
masi ruh ka lait ban rung ban pynjot 
bad pynduh ia kita ki jingrep jingthung 
jong u. Namar ba u long u 
briew uba trei tang dep khlem trei 
hok trei beit bad trei janai ia la ka 
kam nalor ba u jingthung jingtep 
um long seisoh bad nalor kata pat 
pynjot sa ka blang ka masi ka mrad 
ka mreng bad kumta ka la long ka 
jingduhnong jong u haba u rep ia kata 
ka kper bad kumta ruh haba u la 
duhnong, kumta u la dei ban iehnoh 
shisyndon ia kata ka kam trei kper 
jong u. ICumba u long u briew uba 
trei tang dep, kawei pa kawei ka kam 
kaba un trei ruh un trei hi tang dep, 
bad kumta ruh baroh ki kam kiba u 
trei kin long kiba duhnong suda ia u, 
bad kumta un kylla long u briew u 
bym long ban trei kam ei ei ruh bad 
u ba kyrduh bad im shitom bad u 
briew uba duh jingkyrkhu na baroh ki 
kam namar ba u long u briew u bym trei 
hok trei janai ia la ka kam kat kum ka 
kamram jong ka jinglongbriew bashisha. 

Ka jingim jong ka jinglongbriew ba 
shisha ban poj sha ka jingbha ka long 

kaba dei ban long katba lah ban long u 
briew u ba leh hok leh beit, trei hok trei 
beit, leh janai bad sngew ba haba leh ia 
kano kano ka kam ba kata ka kam kan 
poi ha ka jingjanai bad jingshisha jong ka. 

Kajingsngew bad ka jingleh jong 
u briew kaba da pyrkhat na ka bynta 
ka iingbha janai jong kano kano ka kam 
kaba u trei ka long ka kamram ba dei 
kaba bunsien ka ju wallam ia ka jingbha 
shimet jong u bad ia ka jingbha jong ka 
jaitbynriew jong u baroh kawei, namar 
ka jinglong janai bunsien ka long ka 
nongjop ha ka jingkiew sha ka burom 
jong ka jinglongbriew. 

Barabor ban long kiba trei hok, 
trei beit bad trei janai ia kano kano ka 
kam haba shim ban trei na kiwei pat ki 
briew. ai ba lada ka long ka kam wai 
kynroK maw, haba shim ban trei ia kata 
kam dei ban da pynbeit jingmut bad ba 
dei ruh ban trei kat kum ka jingiakut, 
ba kata ka kynroh maw kan long kaba 
bha kumba uta u trai ba ai wai u la mut 
ban aiti ban trei. Haba trei ia ka kam 
dei ban pyndonkam shibun kijingpyr- 
khat bad shibun ki buit babha ba kumno 
un poi u maw kloi kloi bad kham duna 
jinglut, bad ba kumno kan iaid stet ka 

jingtrei ban dep kloi khnang ban dup 
iohnong ne iohmyntoi. Ka long ka kam 
ka bym dei bad kaba ym lah ban poi 
sha ka lynti kaba bha ban pyndonkam 
da ka buit sniew bad buit thok ban trei 
arsap bad trei tang dep ia ka kam, ban 
shu tyrsat da u mawjot mawpei, pynbha 
tang na khmat haba kim iohi ki trai 
nongaiwai bad ban lch kumba trei bha 
haba ki don ha khmat. Ka kam trei 
arsap ka lah ban pyniohnongpashait 
tang ha kaba shisien hynrei kan long 
ka nongpynduh nong pat ha kaba bun- 
sien, namar kata ka kynroh kaba shu 
trei thok bad trei arsap bunsien kan 
nym lah neh bad kumta kan twa, haba 
ka la twa kan pyni lut ia kata ka jingtrei 
sniew jong kata ka kam baroh kawei. 
Kane ka jirtgjia baraborka ju pynbna 
paidbah ba uta u nongshim wai»u long 
uba trei arsap bad trei thok ia ka kam 
bad kumta baroh kiba la tip kin ia leh 
ban kiar ban nym ai kam ha uta u briew, 
kumta haba leh thok ia kiwei ka long 
kumba lch thok pynban ialade ban wal- 
lam ia ka jingkyrduh kam bad ka jing- 
shitom ha kiba bun ki sngi. Namar kata 
ka jingtrei hok trei beit bad trei janai 
ka long ka kamram badei jong u briew. 

KA JINGSHANIAH JONG KI PARA BRIEW 
KA LONG KABA DONKAM IA U B8IEW. 

Ka kamram ba kongsan tam jong 
ka jinglongbriew ba ki briew kin kiew ha 
ka jingim jong ki, ka long ba ki dei ban 
ioh ka jingshaniah na la ki parabriew 
na baroh sawdong ki kam ba ia dei 
bad ki. Ki briew kiba ioh ka jingshaniah 
jong ki parabriew ki long kita ki briew 
kiba leh hok, leh beit bad trei hok trei 
beit ia la ka kam kum ki briew kiba bud 
i a ka jinglongbriew ba shisha. Ban ioh 
ia ka jingshaniah jong ki parabriew 
nalor ba ki briew ki don ka jingmut hok 
bad jingmut bha, ki dei ruh ban long ki 
briew kiba don ka jingpyrkhat ba haba 
kren, haba trei ne haba leh ia kano kano 
ka kam ba kata ka kam kan pynsngew- 
hun bad pynsngewtynnat ia kita ki 
briew ba iadei kam bad ki. Haba ki trei 
ne leh ia kano kano ka kam kata ka 
kam ka dei ban long barabor kaba long 
hapoh ka bor jong ki, khnang ba kata ka 
jingkren, jingleh, jingpyrkhat bad jing- 
trei kan wan poi thik haba mut namar 
ba ka dang long hapoh ka bor jong ki. 
Wat la ki long ki briew kiba hok bad kiba 
mut ia kaba bha hynrei lada ki long ki 
briew ki bym don ka jingpyrkhat ba 

jngai bad kumta ki teh, ki kren, ki trei ia 
ka kam kaba palat ia ka bor jong ki bad 
kumta bunsien kata ka kam jong ki kan 
nym lah poi ha kaba mut ba ki la kular 
ban leh ha la ki parabriew. Kane ka 
jingbymlah jong ki ban leh kumba ki la 
rnut ban pyndep ia kaba ki la kular, 
bunsien ka ju pynduh ia ka jingshaniah 
jong ki parabriew bad kumta ka jing- 
longbha jong ki ka shu long lehnohei 
tang namar ka jingleh bad jingkam 
lalot jong ki. 

Ban ioh ia ka jingshaniah jong ki 
briew dei ban long ki briew ba haba trei 
ia ,kano kano ka kam na ka bynta 
kiwei pat ki briew ba kata ka kam jong 
ki kan long kaba pynsngewbha ia ki, ba 
kita ki briew ki la leh kat kumba ki la 
kren ka ktien bad la kular ha khmat 
jong ki. Haba la kren bad la kular 
ia ki briew dei la kumno kumno ruh 
ban pynbiang ia kata ka jingkren bad ka 
jingkular ia ki. Wat ju kular skhem bad 
huh thik ban pyndep ne pynbiang ia ka- 
no kano ka kam lymda ka don ka jing- 
sngewthuh ba skhem ba lah shisha ban 
pynbiang ia kata ka kam kumba la kular. 

Bunsien ki briew namar ka jingddm 
kam than ban ioh ia kaei kaei kaba ki 

donkam eh, ki ju kular thik thik ban 
pynbiang ia ka jingkwah jong kita ki 
briew kiba la ai ia ka jingdonkam jong 
ki wat lada ki la sngewthuh ba ym don 
ka jingthikna ba ki lah shisha ban pyn- 
biang ia kata ka jingkular jong ki. 
Kane ka rukom jingkular bunsien ka la 
ju pynpulom ia kita ki jingkular skhem 
jong ki bad kumta na kata ka jingbym- 
lah jong ki ban pynbiang ia kata ka jing- 
kular thik thik jong ki, ka la ju mih ka 
jingsngewsih kaba khraw, namar kita 
kiba ai ruh tang namar ba kita kiba 
shim ki la kular thik thik ban pyn- 
biang pat ia ki, lymda kumta kin nym 
ai da lei lei ruh, namar kata kaba ki ai 
ka long kaba ki donkam eh ialade ha 
kata ka por ba ki la mut thik thik ban 
ioh pat ia ka. Haba la jia kumta kita 
ki briew kiba la iarap ia ka jingdonkam 
jong kita ki briew, ki la duh noh ka 
jingshaniah ia kita ki briew ki bym shym 
lah ban leh kat kum ka jingkular jong 
ki, kumta ki briew kiba don lea jinglong 
kaba bha ba ki dei ban da pyrkhat ban 
pynim jingmut ba kin nym liat kum ha 
katei ka rukom jingjia namar kajing-> 
bakla kaba tang shisien ka lah ban 
pynsniew bad pynbudnam ia ki. 

Ha ka jinglongbriew ka jingbakla, 
ka jiaglait jinglet ka long kaba bun ym 
don ba lah biang hynrei ka jingbakla 
kaba kular thik thik ia ki briew ia 
ka kam kaba ki donkam eh haba la 
sngewthuh lypa ba ka long kaba artatien 
ba lah ban pyndep, ka long ka jingkular 
thok bad kaba pynkylla thok ialade 
bad kita kiba shah kular thok bunsien 
ki ju shem ruh ia ka jingshisha ia ka 
jingkular thok jong kita ki briew. Haba 
kular ia ki da ka jingsngewthuh ba lah 
ban pyndep ia kata ka jingkular hynrei 
leit jia ryngkhat ba ym lah ban pyndep 
ia ka namar ka jingbakla ne namar kano 
kano ka daw jong ki jingkylla jong ka 
pvrthei, kum ia kata ym lah ba leh ei ei 
haba ka leit jia hi kumta bad bunsien 
ruh kita kiba shah kular ki ju shem ia 
ka jingshisha ba kita kiba kular kim 
shym thok hynrei ba la shu bakla lane 
ba ka la shu leit jia ryngkhat kumta. Ka 
jingleh ia kaba dei, ka jingkren ia kaba 
shisha bad ka jingtrei beit da pyrkhat 
ryngkat bad ka jinglong babha, ka pyn- 
long ia ka jingshaniah jong ki para briew. 
Ki briew kiba don kare ka jinglong 
haba ki trei kano kano ka kam bunsien 
kata ka kam ka long kaba sei soh bad 
kaba lah ban jop barabor, namar haba 

ki kren ia kano kano ka ktien ki briew 
ki ju sngew bad kohnguh ia ki. Haba 
ki donkam kano kano ka jingiarap na la 
ki para briew, ha ka liang ka kam ba kin 
iarap lane ha ka liang ka pisa tyngka, 
da kaba jem ki lah ban ioh namar ba kf 
parabriew ki sngewbha, ki sngewtynnat, 
ki icid bad shaniah ia ki. 


KA SPAH BYM IlOK KAM JU LAH NEH. 

Ka spah bym hok ka long kata 
ka spah ba la ioh da ka kam thok kam 
^hukor, kaba long haba ki briew ki aiti 
ia kano ka kam da ka jingshaniah ban 
py.j'iid ia ka kam ha ka liang ka pisa 
tyngka, kata ka long kum ha ka kam die 
dukan, ka kam pynniah kali kamai pisa, 
ka kam long rangbah nongpyntrei jing- 
trei ia ki briew bad kiwei kiwei 
ki kam kiba ia dei ha ka liang pisa 
tyngka kaba ki briew ki shaniah ba 
kiwei pat ki briew kin pyntrei na ka 
bynta jong ki. Don ki briew haba ki 
pyntrei ia kum kata ka kam bunsien 
kim ju lah satia ban pyniaidbeit ia ka 
ha ka lynti kaba dei bad ba hok khlem' 

da shim klep bad leh thok ban ioh 
thep sha la ka jong ka pla pisa bad 
kumta ki kylla long ki briew kiba tuh 
bad kiba thok ba shukor ia ki trai 
jong kata ka pisa. Haba ki la long 
ki briew kiba tuh, ba thok ba shukor, 
ka jingiatiplem jong ka jinglongbriew ka 
pynrem ia ki namar ba ki la leh pyr- 
shah ia ka ain jong ka jinglongbriew, ki 
trai kam ruh ki ud ki khnium ia kata 
ka jingleh bym hok jong ki, kumta ka 
long ka jingtim ia ki. Ka pisa kaba 
ioh da kaba leh tuh kaba thok bad 
kaba shukor lada ki briew kin ioh katno 
katno ruh kam ju lah ban pynlong bha 
pynlong miat, pynlong heh pynlong 
hain bad pynlong donburom ia ki lano 
lano ruh, lada ki briew ki ioh katno 
katno ruh kam lah neh satia hynrei ka 
shu ngam ka shu jah khlem sngewthuh 
kumno ba ka wan bad kumno ba ka leit. 
Teng teng haba ki la ioh palat eh 
ka jingioh na ka jingleh klep leh thok 
jong ki ki kylla long pahuh pahai 
shipor hynrei tang khyndiat por ki la 
ju kylla long kiba shitom bad kyrduh 
palat ia kaba ki la ju long ha kaba nyng- 
kong. Kane ka long kaba shisha bad 
kumta haba trei ia kano kano ka kam 
la ha ka kam khaii pateng, kam die 

kam thied ne kano kano ka kam, ba 
dei ban kiar katba ]ah ban leh ia 
kano kano ka kam ia kaba la sngew- 
thuh ba ka long ka kam thok kam 
shukor, namar ka long ka ban nyn> 
lah ban pynlong pynmaribha ia ki briew 
lano lano ruh. 


Kat kum ka jinglongbriew ki briew 
kim ju lah biang ki long kiba don ka let 
ka lait bad ka jingbakla ha ki, kumta 
ka jinglehlait-lehlet bad jingbakla kaba 
khyndiat khynsoit kam da ktah than, 
namar haba ki lone ki briew ki babha 
jinglong, ki kam babha jong ki ki long 
barabor kham bun shah ban ia ka kam 
sniew kamlet-kamlait jong ki, kumta kita 
ki briew kumba ki briew ki long ki bvm 
ju lah biang lut, ka pyrthei, ki dalade hi 
bad ki parabriew ki ju pynksan ia ki 
ba kin poi sha kaba bha ba miat namar 
ki kam ba bha ba bun jong ki ki lah 
ban tyllep ia kata kaba khyndiat ka 
let ka lait jong ki. 

KA JINGKORDOR JONG KA AKOR HA 
KA JINGLONGBRIEW. 

Ha ka jinglongbriew ka akor ka 
long kawei na kiba kongsan tam na ki 
kam jong ka jinglongbriew ba ki briew ki 
dei ban long, ia kane ka jinglong don akor 
jong ki briew la hikai bad la pynsngew- 
thuh ia ki ba ka long kawei na ki tynrai 
jong ka jingim jong ki, ki dei ban leh don 
akor haba ki leh ia kano kano ka kam 
bad kren don akor haba kien ta kano 
kano ka' ktien. Ka jingleh don akor 
bad ka ktien don akor ka long kaba 
pynsngewbha bad pynsngewtynnat ia ka 
jingim jong ka jinglongbriew parabriew 
bad kaba pynlong ruh ia ka jingshembha 
shemmiat ia u briew ha kane ka pyrthei. 
Ka jinglong khlem akor pat ka long 
kata kaba pynsngewsih pynsngewsaitmet 
ia ka jinglongbriew parabriew bad kaba 
wallam ruh ia ka jingshemsniew ha ki 
briew ha kane ka pyrthei. 

Ki briew kiba don akor haba ki 
kren ia ki briew la ha kaba rieh ne 
ha kaba paw, kiju pyndonkam da ki 
ktien kibajem bad ba sngewtynnat ba 
kita ki briew kiba ki ia kren ki 
sngewbha, sngewtynnat bad sngew 

burom ia kata ka surktien da thew jong 
ki. Ki briew kiba don akor. haba ki 
kren ka ktien ki da thew bad da pyrkhat, 
wat ia ki briew kiba la leh ka kam kaba 
palat ia ki. barabor kim ju kloi ha 
khmat ban kren mak mak da ki ktien 
ki ban pynsngevvsih ia ki hynrei ki 
sdang da ka ktien bajem babha bad ba 
sngewtynnat ban pynsngcwthuh ia kita 
ki briew ba ki ia leh ka kam kaba 
bakla ia ki bad kiba bun ha ka jingkren 
jong ki ki ju pyndonkarn ia ka ktien 
“PHI” ha kajaka ka ktien “ME” bad 
“PHA” namar ka ktien “PHI” barabor 
ka mut kg ktien khot ba ju khot ieid 
bad ka ktien don akor bad ka ktien 
“ME” bad “PHA” pat bunsien ka 
long ka ktien khot tohmet bad ktien 
khot khlem akor haba pyndonkarn ia 
ki ha ki briew kiba ym dei ban pyn- 
donkam da kitei ki ktien. Ka ktien 
don akor ka long kata ka ktien ba 
sngewieid bad sngewburom jong ka 
jinglongbriew, kaba haba kren da ki 
ktien ba don akor wat ki briew kiba 
sniew jinglong bad sniew mynsiem ki 
ju jem ka mynsiem ba kin nym nud 
ban pyni kata ka mynsiem sniew jong 
ki. Kumta ka ktien don akor ka long 
ka ktien ieid ktien donburom kaba 



26 


wallam ia ka jingkordor jong ka 
jingsngewieid para briew kaba lah ban 
pynsuk pynjem barabor ia ka jingsngew 
kaba mih na ki jingbakla jong ka 
jinglongbriew bym ju lah biang. Ka 
jinglong don akor ka long kata ka 
jinglong kaba ki para briew ki ieid 
bad ki burom ia ka bad kata ka jingieid 
bad jingburom jong ki parabriew ka 
long ka jingkyrkhu ia kita ki briew 
kiba don ka jinglong don akor bad 
kumta bunsien ki briew kiba long don 
akor ki long ki briew kiba kiew kyrdan 
bad kiba poi sha ka burom. 

Ka jinglong don akor Team long 
tang ha ka ktien ba kren hynrei ka 
long ruh ha ka iaid ka ieng bad ka 
jingleh ha ka kam ka jam. Ia ki ktien 
don akor, ia ka iaid ka ieng don akor 
bad ka jingleh don akor ha ka kam 
ka jam, ym donkam ba kiwei pat 
ki briew kin batai ia kiwei pat ki biiew 
kumno ban long, ban kren bad ban 
leh don akor namar kane ka la don 
lypa ka jingtip bad jingsngewthuh 
ha man la ki briew ba kumno yn kren ba 
kumno yn leh ban long ki briew kiba 
don akor, baroh ka shu long tang kane 
ba ki briew kiba long don akor ki 

long kita ki briew kiba don ka jingpyr- 
khat bad ka jinglong babha bad ba ki 
briew pat kiba long khlem akor ki long 
kita ki briew kiba ym don jingpyrkhat 
bad kiba don ka jinglong kaba sniew. 

Ki briew kiba don akor bad kiba 
don ka jinglong babha naduh ka myn- 
siem, haba ki leh ia kano kano ka kam 
ki leh naduh ka mynsiem kat kum ka 
jingpyrkhat bad ka jingsngew jong ka 
mynsiem babha jong ki. la ha kaba paw 
ne kaba rieh. Haba ki kren ia ki briew 
markhmat ki da pyikhat ba kata ka 
jingkren jorg ki kan pynsngewieid bad 
pynsngewtynnat ia ki haba ki kren, haba 
kim don markhmat ruh ki kren da ka 
jingpyrkhat bad ka jingsngewthuh ba ka 
ktien bha ka long kaba bha kaba ialam 
sha ka jingbha bad ka ktien sniew ka 
long kaba sniew kaba ialam sha ka 
jingsniew. 

Ha ka jingleh ia ka kam ruh ki 
briew don akor bha jinglong ki leh 
barabor da ka jingpyrkhat ba kan poi 
sha kaba bha suda, haba ki sar ia u 
fiiut u fiier ne ki bret ia ka jakhlia ki 
khun ki kti la haba paw ne haba rieh 
kimju bret khlem akor sha ka jak* 

kiwei pat ki briew ne sha ka lynti 
syngkien ba iaid ki briew, hynrei ki da 
leit theh ne leit bret ha ka jaka kaba dei 
ka ban nym pynsngewsaitmet ne pyn- 
sngewjakhlia ia kiwei pat ki briew na- 
mar ki sngcwthuh ba lada ki leit theh 
ia u niut ne leit bret ia ka jakhlia ki 
khun ki kti jong ki sha ka jaka'ki briew 
ne ha ka lynti ba iaid ki briew, kita ki 
trai jaka ne ki briew ba iaid lynti, vvat 
lada kim tip mano ba la bret ia kata 
ka jakhlia, h>nrci kin khnium kir. mai, 
kin tim ia kata ka jakhlia ba pyn- 
sngewsaitmet bad pynsngewsih ia ki 
bad kata ka jingsngewsih, jingtnai jing- 
tim jong ki ka long ka jingtim ia kita ki 
nongtheh jakiilia bad ia kita ki khun 
ki kti jong ki kiba la pynmih ia kata 
ka jakhlia bad kumta kita ki nongshah 
khnium bad shah tim barabor kim ju 
kham poi sha kaba bha. Kumta ki ’new 
pyrkhat bad ki ’riew don akor haba ki 
iaid ha lynti svngkien haba ki bret kano 
kano ka jakhlia kaba mih na ki ki bret 
sha kyndong rud lynti khnang ba kata 
ka jakhlia jong ki kan nym pynisih ne 
pynwit ia ki paidbah ba iaid lynti 
nangta, kum kita ki kam ki long ki kam 
don akor kiba ki ’riew don akor ki ju leh 
bad ki ju niewkor barabor. 

Ki briew kiba long khlem akor kim 
ju da pyrkhat ban leh ia kaei kaba dei 
kat kum ka kam don akor, ki long kita 
ki briew ki bym don ka jinglong kaba 
bha ha ki, ki bym don ka mynsiem bad 
ka jingpyrkhat kaba biang kat kum ka 
jinglongbriew bashisha. Haba ki leh 
ia kano kano ka kam kim ju da pyn- 
shongnia ba ka long kaba bit ban leh 
kumta ne ka bym bit, hynrei ki leh la ka 
leh kat kumba ki mon ban leh khlem 
da pyrkhat ia ka jingsngew jong kiwei 
pat. Barabor ki long ki briew kiba 
laplah kiba kynshlein bad kiba sniew 
jinglong. Haba ki leh kano kano ka 
kam ne haba ki kren kano kano ka ktien 
barabor kim da khein bad salia than ba 
kiwei pat ki briew kin sngewsih ne kin 
sngewbha ia ki. Ia ka jinglong jong ki 
ki parabriew kim kham sngewtynnat ne 
sngewbha, la ha ka trei kam trei jam ne 
ka ia kren ka ia khana ne ha kano kano 
ka liang jong ka jingiadei bad ki, bad 
kumta ki kylla long ki briew kiba duh 
noh ia kata ka jingniewkor jong ki para- 
briew bad ki bym lah ioh satia ia kata 
ka burom jong ka jinglongbriew ba ki 
lah ban poi sha ka lynti kaba bha. 



30 


BAN TEl IALAKA JINGIM, 

DEI BAN PYNSHONG TYNRAI HA 
LA KA JONG KA BOR KA BUTT BAD HA 
LA KI JONG KI KJAT. 

Haba don jingmut ban trei ia kano 
kano ka kam dci barabor ban pynshong 
tynrai ha la ka jong ka bor bad ka buit, 
kata ka long haba mut ban sdang ne 
ban trei ia kano kano ka kam kaba la 
don jingthmu ban trei ba shwa ban 
sdang ban. leh ia kata ka kam ba dei ban 
sngewthuh ba don ka bor na lade ban 
pynbiang ia kata ka kam haduh ba 
kan da ieng kat haduh wat la da ka dang 
duna bym lah kot bor shuh ruh hynrei 
ba kata ka kam kan iaid katba ka lah 
ban iaid ei khlem duh ei noh bad ba kan 
iengkumba ka la dei ban ieng khlem 
duh shuh wat lada ka shu sah ne shu 
iaid khlem pat biang paka katno katno 
por ruh, namar ba yn sa pynbiang paka 
pat ia ka ynda haba la bit la biang bad 
la don ka bor ka buit. Kum ka 
nuksa ban pyni ka long ba haba mut 
ban tei ia ka ieng dei ban sngewthuh ba 
ka don ka bof na lade ban pynieng ia 
kata ka ieing kat haduh ba kan da ieng 
bad da long ka ieing ba kan nym duh 
ei shuh kat haduh ban da lah ban pyn- 

biang paka ia ka. Bun ki briew haba 
ki mut ban thaw ia ka ieing ki tang shu 
don ka bor ban thied rishot bad pyniar 
kumta hi ki sdang thaw noh ia kata ka 
ieing da kaba ki shaniah ba kin ioh hi naei 
naei ban pynbiang ia ka, hynrei bunsien 
ynda haba ki la pynieng bad la pyn- 
dep ia u rishot, a tnum bad u pyniar, 
la lut noh ka bor jong ki, kata kaba 
ki khmih lynti ban ioh naei naei, katno 
katno ruh ym lah ioh bad kumta ka 
shu sah kumlo da ki snem kat haduh 
ba kan da pyut bad duhei kata kaba ki 
la tei baroh. Kata ka jingduhei jong 
u rishot, u pyniar bad kiwei kivvei kiba 
la pynieng hangta ki la pynlong ka 
jingduh kaba khraw bad kuffita ka la 
longkajingeh kaba khraw ban ioh ban 
sdang pat ban pynieng ia kata ka ieing. 

Haba don jingmut ban trei ia kano 
kano ka kam kaba kham heh kaba da 
donkam baiseng baidang, wat ju mlien 
ban don jingmut ban trei ia ka na 
lum ha lum ban shim tang da ka ram 
ka shah suda khlem da don baiseng 
katto katne na lade. Haba don baiseng 
katto katne na lade ka mynsierh ka 
shngain bad ka khlain bad kumta lah 
ban pyniaid beit ia ka kam. Kawei pat 

lada leit jia kumno kumno ba kata ka 
kam kam long, lada ka long ka kam 
kaba sbu trei tang da ka ram suda kan 
long ka jingshitom kaba khraw ba 
kumno yn leh ban siew ia kata ka ram 
kaba ki briew kin nym shah satia khlem 
da siew pat ia ka bad naei yn ioh ban 
siew ia kata ka ram haba ym don ei ei 
na lade. Haba long u briew uba don 
ka seng na lade katto katne wat lada 
kata ka kam kam long ruh hynrei ka 
don ka lynti ban pyrkhat ban siew noh 
tang ia kata ka ram jong ki briew, haba 
kata ka kam ka long kaba duh, namar 
kata haba leh ne trei ia kano kano 
ka kam dei ban pynshong tynrai ha la ka 
jong ka bor bad ka buit. K.a bor bad ka 
buit jong kiwei pat ka lah ban iarap 
hynrei kam don tynrai ei ei ruh em. 
Kumta na ka bynta kano kano ka 
kam barabor dei ban ieng skhem ha la ki 
jong ki kjat. 

Ban tei ia ka jinglongbriew wat ju 
shaniah lano lano ruh halor jong ka 
pisa iohei, kane ka pisa iohei kan ialam 
ia u briew sha ka jinglong riewkai ba 
shu khmih lynti tang ia ka kam iohei 
bym ju lah pynlongkam ei ei ruh 
ialade. Ka pisa kaba ioh da kaba 

pynmih ia la ka jong ka umsyep kata 
ka dci ka pisa hok kaba u briew u ioh, 
ka ban pynlongbriew bad ka ban pynpoi 
sha ka lynti imsuk-imsain ia u briew 
ha kane ka pyrthei. 

Ki don ruh ki kam kiba ki briew 
kiba stad bad heh jabicng ki nud ban 
trei ia ka kam kaba long palat ia kaba 
ki dei ban trei. Kane ka kam ka long 
ba ki briew ki iaid da ka jingkhein bad 
kajingiohi ba kata ka kam kaba kin 
shim ban trei kan iaid shano, kan long 
kumno bad kan poi shano. Haba ka 
jingkhein jong ki ka la biang ki shim la 
ka shim ban trei ia ka. Kane ka rukom 
jingtrei ka long ba ki pha ialade da kaba 
ki buh shiliang ka kjat sha riat bah bad 
shiliang kawei ka kjat pat sha surok 
bah. Haba kata ka kam ka iaid bad 
ka wan kat kum ka jingkhein jong 
ki ki la kylla briew artat bad haba ka 
bakla pat ki kylla mrad syndon. Kane 
ka long tang ka kam ki riewstad ki 
riew heh jabieng bad ki riewshlur khein 
duh kiba barabor ki long ki nongjop, 
hynrei kam dei satia na ka bynta u 
paidbah ba bun jong ka pyrthei, uba 
dei ban iaid ha la ka jong ka bor bad 
ka buit ka jong u haba u trei ia kano 

kano ka kam na ka bynta ka jingim- 
suk pyrthei jong u. 

Haba don ka seng bad ba mut ban 
trei kano kano ka kam dei ban da 
pyrkhat sani pvnleit jingmut ba kata 
ka kam ka ban trei kan long kumno 
ha ban trei ia ka. Mut dur da ka jing- 
iohi dalade hi ba ka long ka kam ka 
ban poi sha kaba bha ba miat ne kam 
lah poi shata, haba dang sngew duna 
ym lah pyrkhat bad shemphang dalade, 
wat ju sngewheh bad wat ju sngewrem 
ban leit ia pan jingmut na ki paralok 
parajor ba kin ai jingmut lem ia kata. 
Kita ki paralok kiba phi leit ban pan 
jingmut ruh ki dei ban long ki briew 
kiba stad bad kiba nep shaphang ka 
rukom trei kam, kiba bha bad jynsur 
mynsiem ia la ki parabriew bad kiba 
phi tip bad iohi ba ki long ki briew ba 
haba ki trei ia kano kano ka kam kham 
bun kita ki kam jong ki kiba ki trei ki 
long kiba seisoh bad kiba kiew sha 
ka kyrdan jong ka burom. 

Haba long ki briew kiba shaniah 
haladebad ieng ha la kj jong ki kjat 
da ka jingpyrkhat sani na ka bynta 
ka jingim suk ialade, ka lynti ha ka 

pyrthei hi ka ju ialam kum ia kita ki 
briew ba kin poi sha ka kyrdan jong ka 
burom pyrthei. 


IEID, 3UROM, NGEIT BAD KCRNGUH 
HU KUM IA LA KI KMIE KI KPA 
BAN POI SHA KA JINGBHA. 

Ki khun ki long ka mynsiem jong 
ki kjnic ki kpa, ba kin iap bad ba kin 
shem sniew ki khun ki kmie ki kpa kin 
pha wat la ka jong ka jingim ka jong 
ki. Ka jingieid jong ki kmie ki kpa ia 
la ki jong ki khun ka long haduh katta 
katta kaba ym lah shuh ban pynianujor 
bad kano kano ka jingieid ha ka pyrthei. 
Kane ka jingieid jong ki kmie ki kpa 
ia la ki jong ki khun kam long tang 
ha ki briew hynrei ha baroh kiba ia long- 
kmie long kpa bad ialong khun, kum ki 
mrad ki mreng, ka sim ka doh bad 
kiwei kiwei. Ka siar haba u wan u 
khlieng ban kem ia ki khun siar, ka 
kmie kan her pyrshah ban kynrup ia u 
ban ialeh ban lait ki khun, khlem pyr- 
khat, khlem tip briew bad khlem sngew 
ei ei wat lada u pyniap noh ia ka. 
Haduh katta ka jingieid jong ki kmie 
ki kpa ia la ki jong ki khun. Ka kmie 

ka long kaba kham ieid tarn ban ia 
baroh, namar ka kmie ka long kaba 
pun ia la ki khun ha la ka jong ka 
kpch, kaba la kha bad la ai bain ba 
kin im kin tngen kin kdang, kaba la 
thum bad pynsan pynrangbah naduh ba 
kin da long kiba la tip hi ia la ka jong 
ka im ka iap. 

Ka jingkwah bad ka jingthrang jong 
ki kmie ki kpa ka long ba ki khan 
jong ki kin long ki briew kiba poi sha 
ka jinglongbha-longmiat naduh ba ki 
dang khyllung haduh ba kin da iap noh 
na ka pyrthei jong ka jinglongbriew 
jong ki, kumta ki kmie ki kpa ki 
khroh ki kjor, ki doh ki dait ia ki 
khun ba dang khyllung-khynnah haba 
ki leh ia ka kam kaba bba ka ban ialam 
ia ki sha ka jingim babha bad ki mai 
ki sympat haba ki leh ia ka kam kaba 
sniew ka ban ialam ia ki sha ka jingim 
basniew, bad kumta ruh ki sneng ki 
pyni ia kaba sniew bad kaba bha ia la ki 
jong ki khun ba la san la rangbah ba kin 
poi sha ka jingim basuk bad babha. 

Ngeit bad kohnguh ia ka jingsneng 
jong ki kmie ki kpa khnang ba yn poi 
sha ka lynti ka jingsuk bad jingbha. 

namar ki kmie ki kpa ki long kiba 
kwah bad ba thrang ba ki khun jong 
ki kin poi sha ka jingbha, kumta haba ki 
khun ki leh bakla ia ka bym dei ki 
sneng ki pvni ia ki ban nym leh kumta 
namar lada ki leh kumta ki la iohi 
lypa ba ka jingsniew kan wan lap ia ki 
bad haba ki leh pat ia kaba dei bad 
kaba bha katno ki sngewtynnat namar 
ki iohi lypa ba ki khun jong ki kin 
poi sha ka jingbha. 

Wat ju tam-pynlah palat ban pyn- 
sngewsih kthang ia la ki kmie ki kpa 
namar kanc ka jingsngcwsih kthang 
jong ki ka long kaba sniew kaba ym ju 
kham lahpoi ne shembha. Watjupyniam 
ne pynjaw ummat kthang ia ki namar 
ki ummat jong ki ki long kiba jylliew 
bad kiba iaid jngai haduh katta katta 
ka ban pynpoi ia kita kiba pynjaw um- 
mat sha ka jingiam bad jingjawummat 
kthang kaba arshah laishah ban ia ki. 

Kawei kaba kham kongsan tarn ka 
long ba wat ju shoh wat ju ktah kti 
ia la ki kmie ki kpa lada ki leh 
bakla katno katno ruh, namar kane ka 
kam ka long kaba sniew tarn kaba kita 
ki nongshoh nongdat kin nym lah shem 
bha lano lano ruh. 

Ha ka jinglongbriew ki don shibun 
ki jinglait ki jinglet kiba uno uno ne 
fcano kano ka briew ki leh na ka bynta 
ka jingbit jingbiang jong ka jinglong 
briew, don ki khun kiba mai kiba dom 
ia la ki kmie ki kpa haba ki leh ia kaba 
bakla bad don ruh shibun kiei kiei ha ka 
jinglongbriew kiba ki khun bad ki kmie 
ki kpa ki iadom, iamai iania ban ia 
pynbeit ia ka jingbakla jong ki. Kita 
ki kam ki long ki kam ba long tang 
ha sla kiba lah ban ia pyni bad ia map 
kylliang hapdeng jong ki khun bad ki 
kmie ki kpa, kum kita ki kam kim ju 
ktah ei ei ruh em ia ka jingsniew jingbha 
jong ka jinglongbriew namar ki long ki 
kam ba tang ha sla bym don tynrai 
jinglehbein ne jingibein ei ei iano iano 
ruh em. 


Ka kam ba kongsan tarn jong ki 
kmie ki kpa ban peit bad synshar 
bniah ia la ki jong ki khun ka long ha 
ka por ba ki khun jong ki ki la samla 
namar ka la dei ka por jong ki ban 
shong kurim, kham tam eh ia ki khun 
kynthei. Kane ka por ka long kaba 
kordor tam kaba rai ia ka jingim jong 

ka jinglong briew ba ki briew kin 
poi sha ka jingsuk-jingsain ne ba kih 
poi sha ka shitom ka lanot ha ka jingim 
jong ki. Ha kane ka por ki kmie ki 
kpa ki husiar bha ia la ki jong ki 
khun ioh ki leit ialang iajuh bad ki 
briew kiba sniew ki bym bha jinglong 
bad ki bym bha ka jinglong ka ieing 
ka sem jong ki, ioh ba ki khun jong 
ki kin ia ngat bad ia kynduh bad ki, 
kaba long ba kin poi sha ka khein 
burom ka shitom shijot ha ka jingim 
jong ki. Kajingkwah bad kajingkhmih 
lynii jong ki kmie ki kpa ka long ba ki 
khun jong ki kin shem bha shem mht, 
bad kumta haba ki khun ki ialang 
iajuh bad ki briew kiba sniew ki da 
sngewsih bad khang tyngeh ia la ki 
jong ki khun ban ialang bad ki bad haba 
ki ialang iajuh pat bad ki briew kiba 
bha katno ki sngewbha ban ialeh bain 
ring pynjan ia kata ka jingialang iajuh 
jong ki namar ki la iohi lypa ba kata ka 
jingialang iajuh jong ki khun jong ki kan 
poi sha ka jingbha jingmiat bad jing- 
suk-jingsain jong ki khun jong ki. 
Kata ka long ka jingieid ba shisha 
jong ki kmie ki kpa ia la ki jong ki 
khun, namar kata ka kamram jong ki 
khun ka long ba ki dei ban kohnguh 

hukum bad kohnguh sneng ia la ki 
jong ki kmie ki kpa katba lah khnang 
ba kin poi sha ka lynti jong ka jing- 
longbha-longmiat bad ka lynti jong ka 
jingimsuk-imsain namar ka jingiohi jong 
ki kmie ki kpa barabor ka long kaba 
dei. 


Ki don ki khun haba ki kmie ki kpa 
jong ki ki la tymmen, namar ba ki 
long kiba duk bad bym don kamai, 
ki isih, ki ibein bad ki leh bein ia 
ki, kane ka long kawei na ki kam kiba 
smew tam ba ki khun ki leh ia la 
ki kmie ki kpa. Ai ba ki kmie ki 
kpa ki long kiba sniew ne ki long 
kiba kumno kumno ruh, hynrei ka 
long ka bym dei ban isih, ibein bad 
lehbein ia ki. Ka ieing jong ki khun 
ba isih, ibein bad lehbein kmie lehbein 
kpa ka long ka ieing kaba shem ia ka 
jingjot, ka long ka ieing kaba shem ia 
ka shitom ka lanot, ka ieing kaba ym 
don jingshongsuk, ka ieing kaba duh 
ia ka jingkyrkhu, ka ieing kaba duh ia ka 
burom pyrthei bad ka ieing kaba jot 
kaba pei kaba ym don jingshongsuk 
hynrei tang ki jingshitom bad jingjynjar 
suda. Haba ong ka ieing jong ki khun 
isih ibein bad lehbein kmie lehbein kpa, 

kata ka mut ka ieing jong kita ki khun ba 
isih, ba ibein ba lehbein ia la ki kmie 
kikpa. Ka ieing jong ki kan iai long 
kumta ha ki pateng ban dang wan ruh 
ter shi ter namar kita ki khun kiba la 
isih, kiba la ibein bad kiba la leh bein 
ia ki kmie ki kpa jong ki, kumta ki 
khun jong ki ruh kin isih, kin leh ibein 
bad kin lehbein ia ki kumjuh kumba ki 
la leh ia la ki jong ki kmie ki kpa jong 
ki, kane ka long kata ka raibi bad 
ka nongkylliang kaba long kaba eh 
shibun ban pynduh ia ka bad ban pynpoi 
pat sha ka jingbha kaba long kata 
ka ieing shongsuk shongsain jong ka 
jingieid bad jingburom ia la ki jong ki 
kmie ki kpa. 


WAT JU THARAI SNDEW BAN PYNBUDNAM 
IA KI BRIEW KHLEM DA TIP IA KA 
JINGSHISHA. 

Wat ju tharai sniew ban pynbud- 
nam ia ki briew kiba bha bad ba 
donburom tang na kaba ki kren sniew ki 
briew ia ki, namar ki don shibun ki ’riew 
lumi ki ’riew nangang kiba ka jinglong 
jong ki ka long ba ki don ka jingsngew 
tynnat ban ioh lumi ban kren nangang. 

ban kren sniew ia kiwei pat tangna 
ino ino i daw iba rit ne ria kaba ki shu 
iohsngew na ki briew ban pynheh bad 
pynshisha pat ia kata. Kane ka jingkren 
lurni bad tharai sniew ia ki briew ka iaid 
sted katta katta haba ki ia kynduh ki 
nongiathuh bad ki nongsngap ki ia long 
para ba lurni, katba nang iathuh ki 
nongsngap ki nang pynskhem bad pyn- 
shisha khlem da tip ia ka trai bad ka 
tduh, bad kumta bun ki briew kiba 
bha ba miat ki shu shah tharai sniew 
bad kylla sniew ei khamakha tang na ka 
jingkren nangang jong ki briew. 

Haba ki briew ki tharai sniew bad 
pynbudnam ia ki briew kiba bha, kane 
kam ju kut noh tang ba la ioh tharai 
sniew ia ki hynrei ka long kaba sniew 
shibun ia kita ki briew kiba la pyn bud- 
nam bym shonghok ia kita ki briew 
kiba bha namdr haba kita ki briew kiba 
shah tharai sniew ki tip ia kata ka 
jingtharai sniew jong ki briew ia ki, ki 
da sngewsih kthang naduh ka mynsiem, 
namar haba ki long ki briew kiba bha 
kata ka mut ba ki long ki briew kiba 
kwah ia ka jingieid bad jingshaniah jong 
ki para briew ia ki, hynrei ki la duh 
noh ia kata ka jingsngew jong ki para 



43 


briew kblem da don kata ka kam sniew 
kaba ki la leh. Kane ka jingsngewsih 
kthang jong ki bunsien kam ju leit sha 
no shano ruh hynrei ka leit sha kita 
kiba la pynbudnam khlem hok ia ki, ki- 
ta ki briew kiba nangang kin shem ka 
shitom ka lanot ka ban pynsngew- 
sih kthang ia ki arshah laishah ban ia 
kita kiba ki ki la pvnsngewsih kthang 
ia ki. Kane ka long kaba shisha kaba 
ju jia barabor wat lada ki briew bunsien 
kim poi pyrkhat ei ei shaphang kata. 


Ki briew kiba don ka jinglong 
kaba bha haba ki iohsngew na ki briew 
ia kaei kaei kaba kiwei ki briew ki 
kren sniew ia kiwei pat, ki shu s.igap 
kim ju ia tuklar pynheh ne pynrit ia 
kata, hynrei ki shu husiar tang ha lade 
ban bishar bniah bad w'ad jingtip ba ka 
long kaba shisha ne em. Kim ju don 
kata ka mynsiem nangang bad lurni ban 
kren palat bad pynbudnam ia kiwei 
pat. Kane ka long kata ka mynsiem 
jong ki briew kiba don ka jinglong ba 
bha kaba wallam ia ka jingshongsuk 
shongsain para briew bad para marjan 
marpar bad ba wallam ruh ia ka jingim- 
suk-imsain jong ki hi. 

Ka jingtharai sniew, bad ka jing- 
khmih sniew ia u nongtuh, u nonglute ne 
uno uno uba leh ia ka kam sniew kaba 
da shem pyrshah ba u leh ia kata ka kam 
sniew kaba long pyrshah ia ka ain jong 
ka jinglongbriew, kum kata kaei kaei 
ka long kaba shongnia ban khmih 
sniew bad ban kiar kum na kita ki 
riewsniew kiba la nud ban leh ia kata ka 
kam sniew bad ka long kaba dei ban 
iathuh lem ia la ki paralok, para-marjan 
marpar ba kin tip ia ka jinglong jong 
kita ki briew khnang ba kin lait na ka 
jingshahtuh-shahlute bad shah lehsniew 
ha kita ki ’riew sniew bad ’riew runar 
Kane ka long ka kam kaba dei ban 
leh, wat lada ka long ka kam ba pyn- 
bud nam ia kita ki nonglehsniew hynrei 
ka long ka kam ba pynbha bad ba pyn- 
myntoi ia u paidbah ba buri kumba 
ka long ka kam ba la shem da ka jing- 
shisha. Kita ki ’riew sniew ruh kim ju 
jangnud ne buhnud ei ei iano iano ruh 
laba ki briew ki kren ia ki namar 
ja ki la long ki briew kiba la lah 
eh ia kata ka kam sniew, kata ka jing- 
leh jong ki hi ka la pynrem ia ki ba ki 
dei ban shah kren ha kino kino ki 
briew. 

Ka jingtharai sniew ia ki briew 
da ka jingngeit ka long ka kam kaba 
sniew shibun eh namar la jan baroh kum 
kita ki jingtharai sniew da ka jingngeit 
ki long ki bym don jingshisha ei ei, 
hynrei ka long kaba eh shibun ban pyn- 
ngeit ia kata namar la jan baroh ngi ia 
long ki paid ngeit bieid suda, lada don 
u briew uba sngewthuh un pyni ba ym 
dei ban shu ngeit bieid ia ka bym dei 
ban ngeit hynrei uta u briew un shah 
kren bein bad un shah tharai sniew 
pynban ialade, namar ka jingngeit kam 
ju shah ban ia pyni nia ia kaba dei bad 
kaba lait, shisien ba la don ha ka jing- 
ngeit ka dei ban long kumta ym lah ban 
pynkylla da kumwei pat, vvat lada lah 
ban pynkvlla ruh, ym lah ban pynkylla 
kloi kloi hynrei kan shim por slem. 

Ka jingngeit bieid ka wan na ka 
jingbieid bad jingduna pyrkhat ban 
pyrkhat bad pynshongnia na baroh ki 
liang dalade hi ba kata ka jingkren 
bad jingtharai jong ki briew ka long 
kaba dei ne ka bym dei. Kumba la 
ong ba lajan baroh ngi ia long kiba 
ngeit bieid suda, hynrei kam pher ei ei 
kata ka jingngeit jong ngi lada ka long 
kata ka jingngeit ka bym don jingktah 



46 


iano iano ruh hynrei ka jingngeit bieid 
kaba ktah ban pynlongsniew bad pyn- 
budnam ia ki briew kiba ngi iohi bad 
ngi tip ba ki long ki briew kiba bha ba 
miat, kum ia kata ka jingngeit ngi dei 
ban pynduh shisyndcn namar kum kata 
ka jingngeit ka long ka jingngeit ba 
wallam ia ka jingsniew ym ia ka jingbha, 
namar haba u briew u la ngeit ia uno 
uno u briew ba u long uba sniew haba 
u iohi ia uta u briew u i ia u kum u 
ksuid, kane ka jingngeit pynlong ksuid 
ia u briew uba bha kam ju kut noh tang 
hangta hynrei kumba u briew u la pyn- 
long ksuid ia u briew uba bha u ruh 
ha kawei ka sngi un shah pynlor.g 
ksuid ialade ha kiwei pat ki briew ne 
un shem kano kano ka jingshem sniew 
kaba long arshah laishah ban ia kata ka 
kam kaba u la pynsah sniew ia kiwei 
pat. 



